Foto: FAH, 123rf



HRVATSKA je spremna podignuti rezervu na otvaranje poglavlja 26 u pregovorima Srbije i EU-a pošto je u petak u Beogradu riješeno pitanje udžbenika hrvatske nacionalne manjine, rekao je ministar vanjskih i europskih poslova Davor Ivo Stier u izvanrednoj izjavi za novinare.



Srbijanski ministar obrazovanja u petak je u Beogradu s predstavnicima Hrvatskog nacionalnog vijeća i Zavoda za udžbenike potpisao aneks sporazuma kojim se regulira pitanje udžbenika, ali ne samo njihov prijevod sa srpskog na hrvatski i s ćirilice na latinicu, nego će u njima i biti posebni dodaci, odnosno sadržaji za hrvatsku manjinu, kazao je Stier.



Hrvatski šef diplomacije pozdravio je takvu odluku i kazao da je ovo jako dobar dan za hrvatsku manjinu u Srbiji.

"Stekli su se uvjeti da možemo podići rezervu oko poglavlja 26. Želim reći da ćemo u okviru poglavlja 23 pratiti ispunjavanje svih obaveza što se tiče nacionalnih manjina s naglaskom na hrvatsku manjinu", kazao je Stier.

Tekst se nastavlja ispod oglasa

Zategnuti odnosi zbog blokade



"Na naš zahtjev povjerenik Hahn me izvijestio i dao objašnjenja koja smo zatražili. Povjerenik će osobno biti angažiran u nadgledanju implementacije svih obaveza koje su dogovorene", kazao je Stier.



"Na temelju toga što je potpisano stekli su se uvjeti da možemo podići rezervu oko poglavlja 26 i želim reći da ćemo u okviru poglavlja 23 pratiti ispunjavanje svih obaveza što se tiče nacionalnih manjina, zaključio je.

Hrvatska na međuvladinoj konferenciji u Bruxellesu 13. prosinca nije podigla rezervu za otvaranje poglavlja 26 o obrazovanju i kulturi jer Srbija, kako je rekao premijer Plenković, nije ispunila obaveze prema hrvatskoj manjini.



Srbijanski dužnosnici hrvatske su vlasti potom zasuli žestokim kritikama, ali je službeni Zagreb od početka tvrdio da se radi o nepotrebnom dramatiziranju i da to pitanje Srbija može lako riješiti.



Potpisano izdavanje udžbenika na jezicima manjina, Hrvatima 18 naslova



Ministar prosvjete Srbije Mladen Šarčević potpisao je u Beogradu anekse Memoranduma o suradnji u oblasti izdavanja udžbenika na jeziku i pismu nacionalnih manjina s predstavnicima vijeća nacionalnih manjina i Zavodom za udžbenike, među kojima i za 18 nedostajućih udžbenika na hrvatskom jeziku za školsku 2017/18. godinu.



Aneks je u ime Hrvatskog nacionalnog vijeća (HNV) potpisao predsjednik Izvršnog vijeća HNV-a Darko Sarić Lukendić.



Prema danas potpisanim aneksima Memoranduma predviđeno je da Srbija osigura još dodatnih 18 udžbenika na hrvatskom, 25 na bosanskom jeziku, 12 na bugarskom, tri na mađarskom, po pet na rumunjskom i rusinskom, te 16 na slovačkom jeziku.



Srbijanski ministar prosvjete Šarčević ocijenio je potpisivanje aneksa kao "još jedan od primjera dobre suradnje s predstavnicima nacionalnih manjina", objasnivši kako Srbija ne može pripremiti udžbenik iz materinjeg jezika za neku nacionalnu manjinu, već samo omogućuje "tehničku stranu" i tiskanje u zavodu za udžbenike.



Šarčević je rekao i da se "nacionalnim manjinama tolerira čak i ako neke udžbenike prepišu" iz obrazovnog sustava i udžbenika država matice.



Hrvatski ministar vanjskih i europskih poslova Davor Ivo Stier je pozdravio potpisivanja aneksa sporazuma i rekao da su time stečeni uvjeti za podizanje rezerve glede otvaranja poglavlja 26, ali da će Hrvatska i dalje u okviru poglavlja 23 o pravosuđu pratiti ispunjavanje obveza prema hrvatskoj manjini.



''Želim pozdraviti aneks sporazuma koji je ministar obrazovanja Republike Srbije potpisao danas u Beogradu s predstavnicima hrvatske nacionalne manjine, odnosno Hrvatskog narodnog vijeća i Zavoda za udžbenike (...) Na temelju toga što je potpisano stekli su se uvjeti da mogu najaviti, što se Hrvatske tiče, da možemo podići rezervu oko poglavlja 26", izjavio je Stier na izvanrednoj konferenciji za novinare.



Kazao je da se tim aneksom sporazuma regulira pitanje udžbenika, ali ne samo prijevod sa srpskog na hrvatski, ne samo prijevod s ćirilice na latinicu, nego i posebni dodaci i sadržaji za hrvatsku nacionalnu manjinu.



Isto tako, dodao je Stier, bit će dostupni sadržaji za učenike koji pohađaju redovni program, ali kao pripadnici hrvatske nacionalne manjine žele imati izborni predmet - hrvatski jezik s elementima hrvatske kulture.